מזרחי אימן את חלוץ אנורתוזיס בבית"ר. גם שי חדד יצטרף?
עמית בן שושן קרוב לקאמבק לכדורגל הישראלי, וגם לאיחוד עם מאמנו לשעבר. חלוץ אנורתוזיס פמגוסטה במו"מ מתקדם עם מכבי נתניה, ועשוי לחזור לשחק תחת יוסי מזרחי, שהדריך אותו בעבר בבית"ר ירושלים. בן שושן, שחתם בקיץ שעבר במועדון הקפריסאי, לא שיחק באף קבוצה ישראלית מלבד בית"ר.
יוסי מזרחי אף שוחח בימים האחרונים עם מגן/קשר בית"ר ירושלים שי חדד, ובדק את האפשרות לצרפו למועדון. הבעיה היחידה סביב השחקן, שאותו מעריך המאמן, הוא דמי ההשבחה שצפויה בית"ר לבקש עבורו. אלי טביב כבר הודיע כי הוא לא מעוניין בחדד בעונה הבאה, אבל דמי ההשבחה עשויים להפיל את העסקה. במקרה כזה קובי מוסא הוא המועמד המוביל לעמדת המגן הימני במכבי נתניה.
השחקנים עדיין מחכים למענקים שהובטחו להם אחרי העלייה לגמר הגביע. במועדון חזרו ואמרו כי ההתאחדות לכדורגל התבקשה להעביר לקבוצה את הכספים החייבים למועדון ומתוך הכספים האלו, הבעלים יעבירו לשחקנים את המענקים. בקבוצה ממתינים לתשובת בן שהר לגבי ההצעה שקיבל ל-3 שנים. המאמן כבר הבהיר לבעלים כי הוא מוכן לוותר על שחקן התקפה נוסף בתמורה לשהר, שאם יחתום יהפוך לשחקן בעל השכר השני הגבוה במועדון אחרי דודו סארנסה (שישתכר כ-225 אלף יורו).
"אם בן היה רוצה לשחק אצלנו הוא כבר היה נותן תשובה חיובית. אנחנו מרגישים שנתניה עבורו זו אופציה אחרונה", אמר גורם בקבוצה. נמשך המו"מ עם הבלם הצרפתי, סופיאן שרפה שדורש 140 אלף יורו לעונה בחוזה לשנתיים.
בצוות המקצועי התרשמו מהשחקן אך עדיין צופים בקלטות של בלמים נוספים. המגן השמאלי, אנתוני סקראמוצינו, עדיין בתמונה, כשישנה התלבטות אם להחתים עוד שחקן זר בנוסף לבלם בהגנה, או להביא קשר אחורי זר וללכת על מגן שמאלי ישראלי כמו שמעון הרוש או חיים מגרלשווילי.